**ELŐTERJESZTÉS**

**Körmend Város Önkormányzata Képviselő-testületének 2020. augusztus 25-i ülésére**

**Tárgy:** a piacról és vásárokról szóló 4/2011. (II. 9.) önkormányzati rendelet módosítása

Tisztelt Képviselő-testület!

Az Önkormányzat sikeres pályázatának köszönhetően - amelyen az eredetileg kapott támogatás közel négyszeresét nyerte el Körmend egy új pályázaton való részvétellel – 2020. szeptemberében elkezdődhet az új fedett piac és árusító tér építése a jelenlegi nyitott piaci területen. Az építkezés időszakára a helyi kirakodóvásár és a használtcikk piac számára új – ideiglenes – helyszínt kell meghatározni a folyamatos működés érdekében.

A piacról és vásárokról szóló 4/2011. (II. 9.) önkormányzati rendelet 3.§-a rögzíti a piac és a vásárok helyszínét és időpontját. Ezért a rendeletet a helyszín vonatkozásában módosítani kell. Mivel ideiglenes szabályozásról van szó, ezért célszerű a rendeletet kiegészíteni az építkezés időszakára szóló átmeneti szabályokkal.

Kérem a Képviselő-testületet, hogy döntsön az önkormányzati rendelet módosításáról.

**Előzetes hatásvizsgálat:**

Társadalmi hatás: A módosításra kerülő rendelet társadalmi hatása jelentős, hiszen a rendelet hatással van a piacon kereskedelmi tevékenységet folytató árusokra, illetve a helyi és a környékbeli településekről érkező vásárlókra egyaránt. A jelenlegi módosítás átmeneti helyszínt határoz meg az új fedett piac megépítésének időszakára annak érdekében, hogy ezen időszak alatt is működhessen a helyi kirakodóvásár és a használtcikk piac.

Gazdasági hatás: a rendelet megalkotásának gazdasági hatása nincsen.

Költségvetési hatás: a rendelet megalkotásának nincs költségvetési hatása.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek: A rendeletmódosítás személyi, szervezeti, tárgyi és pénzügyi feltételei rendelkezésre állnak.

Körmend, 2020. augusztus 17.

 **Bebes István**

 **polgármester**

**Körmend Város Önkormányzata Képviselő-testülete ……/2020. (VIII. 27.) önkormányzati rendelete**

**a piacról és vásárokról szóló 4/2011. (II. 9.) önkormányzati rendelet módosításáról**

Körmend Város Önkormányzata Képviselő-testülete az Alaptörvény 32. cikk (1) bekezdés a) pontjában kapott felhatalmazás alapján eljárva a következőket rendeli el:

***1.§***

Körmend Város Önkormányzata Képviselő-testülete a piacról és vásárokról szóló 4/2011. (II. 9.) önkormányzati rendelete kiegészül az alábbi 13.§-al:

*„Átmeneti rendelkezések*

*13.§*

*(1) A rendelet 3.§-ában foglalt szabályokat az új városi piac építésének időszaka alatt az itt írt eltérésekkel kell alkalmazni.*

*(2) Az új városi piac építésének időszaka alatt a helyi kirakodóvásár helyszíne: Körmend, Bástya utca, Biofűtőmű előtti terület, 3543 hrsz. Időpontja: minden hét hétfői napja.*

*(3) Az új városi piac építésének időszaka alatt a használtcikk piac helyszíne: Körmend, Thököly utca és Kossuth utca közötti parkoló a Városi Sportcsarnok mellett, 610. hrsz. Időpontja: minden hét szombati napja.”*

***2.§***

A rendelet 2020. szeptember 8. napján lép hatályba.

Körmend, 2020. augusztus 25.

 **Bebes István dr. Stepics Anita**

 **polgármester jegyző**

A rendelet kihirdetve a Körmendi Közös Önkormányzati Hivatal hirdetőtábláján történő kifüggesztés útján 2020. augusztus ….. napján ….. óra ….. perckor.

 dr. Stepics Anita

 jegyző

**INDOKOLÁS**

**a piacról és vásárokról szóló 4/2011. (II. 9.) önkormányzati rendelet módosításáról szóló ……/2020. (VIII. 27.) önkormányzati rendelethez**

**1.§-hoz**

A vonatkozó jogszabályi rész átmeneti szabályokat határoz meg annak érdekében, hogy a helyi kirakodóvásár és a használtcikk piac az új fedett piac megépítésének időszakában is működni tudjon. Ennek érdekében új helyszínek kerülnek kijelölésre a vásár és piac megtartására.

**2.§-hoz**

Avonatkozó jogszabályi rész a hatálybalépést szabályozza.